Document ID: 31994R0897

Komisijas Regula (EK) Nr. 897/94
(1994. gada 22. aprīlis),
kas nosaka sīki izstrādātus noteikumus par Padomes Regulas (EEK) Nr. 2847/93 piemērošanu attiecībā uz ievadprojektiem, kuri saistīti ar Kopienas zvejas kuģu atrašanās vietas nepārtrauktu novērošanu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1993. gada 12. oktobra Regulu (EEK) Nr. 2847/93 par kontroles sistēmas noteikšanu, kas piemērojama kopējai zivsaimniecības politikai [1], un jo īpaši tās 3. panta 4. punktu,
tā kā Regulas (EEK) Nr. 2847/93 3. pants paredz, ka dalībvalstis līdz 1995. gada 30. jūnijam īsteno ievadprojektus attiecībā uz konkrētām Kopienas zvejas kuģu kategorijām, saistībā ar atrašanās vietas nepārtrauktas novērošanas sistēmām, kas novietotas vai nu uz sauszemes, vai satelītos un datu pārraidei izmanto satelītsakarus, un vajadzības gadījumā īsteno ievadprojektus attiecībā uz automātiskiem atrašanās vietas reģistrētājiem;
tā kā šo ievadprojektu mērķis ir novērtēt, kādu tehnoloģiju izmantot un kādus kuģus iekļaut iepriekšminētajās sistēmās, lai Padome līdz 1996. gada 1. janvārim varētu izlemt, vai un kad tos izmantot zvejas darbību uzraudzības efektivitātes uzlabošanai;
tā kā, lai nodrošinātu, ka dalībvalstis īsteno minētos ievadprojektus, jānosaka sīki izstrādāti piemērošanas noteikumi, jo īpaši attiecībā uz katras dalībvalsts kuģu skaitu, uz kuriem jāattiecina ievadprojekti, kārtību, kādā savāc un apstrādā ar datoru no attiecīgajiem kuģiem pārraidītos vai citādā veidā saņemtos datus, un kārtību, kādā šos datus dalībvalstis dara zināmus cita citai;
tā kā, lai nodrošinātu ievadprojektu pārraudzību un dalībvalstu savstarpēju sadarbību, dalībvalstīm jāinformē Komisija par to, kā un kad īsteno ievadprojektus;
tā kā šajā regulā paredzētie pasākumi ir saskaņā ar Zivsaimniecības un akvakultūras pārvaldības komitejas atzinumu,
IR PIEŅĒMUSI ŠO REGULU.
1. pants
Šī regula nosaka konkrētus nosacījumus, saskaņā ar kuriem dalībvalstis īsteno Regulas (EEK) Nr. 2847/93 3. pantā paredzētos ievadprojektus attiecībā uz atrašanās vietas nepārtrauktas novērošanas sistēmām, kas novietotas vai nu uz sauszemes, vai satelītos un datu pārraidei izmanto satelītsakarus un vajadzības gadījumā ievadprojektus attiecībā uz automātiskiem atrašanās vietas reģistrētājiem.
2. pants
1. Dalībvalstis veic vajadzīgos pasākumus, lai īstenotu:
a) ievadprojektus attiecībā uz Kopienas zvejas kuģu atrašanās vietas nepārtrauktu novērošanu, izmantojot satelītsakarus, ko piemēros zem dalībvalsts karoga peldošo kuģu minimālajam skaitam, kam jābūt vienādam vismaz ar dalībvalsts to kuģu skaitu, kuru garums pārsniedz 50 metrus, ja skaits ir lielāks par 10 vai nav mazāks par 10 pretējā gadījumā. Minimālais kuģu skaits katrai dalībvalstij ir norādīts I pielikumā;
b) ja dalībvalstis vēlas, tad papildu ievadprojektus attiecībā uz Kopienas zvejas kuģu atrašanās vietas nepārtrauktas novērošanas reģistrēšanu, izmantojot automātisku atrašanās vietas reģistrēšanas sistēmu, ko piemēros kuģu skaitam, kurš nepārsniedz a) apakšpunktā minētajiem ievadprojektiem paredzēto kuģu skaitu.
2. Dalībvalstis nodrošina, ka 1. punktā minētos ievadprojektus piemēro kuģiem, kuru garums pārsniedz 17 metrus. Tomēr dalībvalstis var piemērot ievadprojektus ierobežotam to kuģu skaitam, kuru garums nepārsniedz 17 metrus, ja uz šo kuģu darbību attiecas zvejas intensitātes ierobežojumi.
3. Ievadprojekti jāīsteno no 1994. gada 1. jūlija. Tie jāīsteno visās dalībvalstīs no 1994. gada 1. oktobra un vismaz līdz 1995. gada 30. jūnijam.
4. Neierobežojot 1. punktā izklāstītos nosacījumus, dalībvalstis var nolemt īstenot kopējus ievadprojektus.
3. pants
Katra dalībvalsts izraugās kompetento iestādi, kas atbild par ievadprojektu īstenošanu un ne vēlāk kā vienu mēnesi pēc šīs regulas stāšanās spēkā paziņo Komisijai minētās iestādes nosaukumu, adresi, telefona un faksa numuru.
4. pants
Katra dalībvalsts veic vajadzīgos pasākumus, lai nodrošinātu, ka ievadprojekti aptver:
a) iekārtas uz ievadprojektos iesaistītiem kuģiem, kas peld zem tās karoga;
b) datorizētas iekārtas, kas ļauj 3. pantā minētām kompetentajām iestādēm apstrādāt 2. pantā minētos datus, kurus zvejas kuģi pārraidījuši vai kuri no tiem iegūti citādi, tāpat kā citu dalībvalstu kompetento iestāžu paziņotos datus.
5. pants
Gadījumā, kad ievadprojektos izmanto satelīta sakaru sistēmu, 4. panta a) apakšpunktā minētajām iekārtām jābūt tādām:
1) lai ar kļūdu atrašanās vietas noteikšanā 500 metri un ticamību 99 % no sauszemes stacijas vai satelīta nepārtraukti novērotu to kuģu atrašanās vietu, kuri peld zem attiecīgās dalībvalsts karoga neatkarīgi no tā, kādos ūdeņos tie zvejo vai kādā ostā tie atrodas;
2) lai nodrošinātu, ka ar kļūdu atrašanās vietas noteikšanā 500 metri un ticamību 99 % ik stundu automātiski pārraida datus par to kuģu ģeogrāfiskās atrašanās vietas, kuri peld zem attiecīgās dalībvalsts karoga, kā arī minētās atrašanās vietas reģistrēšanas dienu un laiku 3. pantā minētajai karoga dalībvalsts kompetentajai iestādei un Komisijai pēc tās lūguma, ja tāda ir vienošanas ar karoga valsti;
3) lai nodrošinātu 2. punktā minēto datu ticamību.
6. pants
Gadījumā, kad papildu ievadprojektos izmanto automātisku atrašanās vietas reģistrēšanas sistēmu, 4. panta a) punktā minētām iekārtām jābūt tādām:
1) lai varētu automātiski un nepārtraukti reģistrēt kuģu ģeogrāfiskās atrašanās vietu ar kļūdu atrašanās vietas noteikšanā 500 metri un ticamību 99 % un atrašanās vietas reģistrēšanas dienu un laiku neatkarīgi no tā, kādos ūdeņos kuģi zvejo vai kādā ostā tie atrodas;
2) lai nodrošinātu 1. punktā minēto datu ticamību.
7. pants
Neatkarīgi no tā, kādu sistēmu izmanto, 4. panta b) punktā norādītajām iekārtām jābūt tādām, lai karoga dalībvalsts varētu:
1) datorizēti savākt, apstrādāt, reģistrēt un centralizēt datus, kas minēti 5. panta 2. punktā un 6. panta 1. punktā. Dalībvalstis veic pasākumus, lai nodrošinātu, ka minētos datus saglabā līdz 1995. gada 31. decembrim;
2) automātiski paziņot kompetentajai iestādei dalībvalstī, kuras ūdeņos attiecīgie kuģi zvejo, un Komisijai pēc tās lūguma, ja tāda ir vienošanās ar karoga valsti, savu kuģu pārraidītos vai no tiem citādi iegūtos datus.
8. pants
1. Dalībvalstis sadarbojas, lai nodrošinātu 7. panta 2. punktā minēto datu paziņošanu.
2. Katra karoga dalībvalsts veic vajadzīgos pasākumus lai nodrošinātu, ka tās kuģu pārraidītos atsevišķos datus kā 2. panta 1. punkta a) apakšpunktā minēto ievadprojektu daļu paziņo 7. panta 2. punktā minētai kompetentajai iestādei 60 minūtēs pēc datu saņemšanas karoga dalībvalstī un katrā ziņā 120 minūtēs pēc datu pārraides no tās kuģiem.
Šajā nolūkā dalībvalstis var izmantot savstarpēji pieņemamu datu apmaiņas veidu.
3. Pēc datu saņemšanas 2. punktā minētā kompetentā iestāde veic vajadzīgos pasākumus, lai datus apstrādātu ar datoru.
9. pants
1. Ne vēlāk kā vienu mēnesi pirms ievadprojektu uzsākšanas dalībvalstis sniedz Komisijai II pielikumā norādīto informāciju par savu ievadprojektu veikšanu. Tomēr no šā pienākuma atbrīvo dalībvalstis, kas pārraidījušas šo informāciju saskaņā ar Padomes Lēmumu 89/631/EEK [2].
Dalībvalstis regulāri informē Komisiju par savu ievadprojektu īstenošanu.
2. Gadījumos, kad kuģi pievieno, atsauc vai aizstāj vai maina kuģa datus, dalībvalsts, zem kuras karoga attiecīgais kuģis peld, par to informē Komisiju.
10. pants
Lai veicinātu sadarbību starp dalībvalstīm, Komisija paziņo katrai dalībvalstij datus, ko tā saņēmusi saskaņā ar 9. pantu, un nodrošina, ka katras dalībvalsts īstenotos ievadprojektus pārrauga saskaņā ar kārtību, kas noteikta Regulas (EEK) Nr. 2847/93 36. pantā.
11. pants
Katra dalībvalsts par īstenoto(-iem) ievadprojektu(-iem) iesniedz Komisijai starpposma novērtējuma ziņojumu līdz 1995. gada 31. martam. Katra dalībvalsts iesniedz savu galīgo novērtējuma ziņojumu, kurā sniedz konkrētas sīkas ziņas par sistēmu rentabilitāti, to caurskatāmības garantijas un ieteikumus par turpmāku Kopienas zvejas kuģu atrašanās vietas nepārtrauktu novērošanu līdz 1995. gada 31. augustam.
Pamatojoties uz šiem ziņojumiem, Komisija par dalībvalstu īstenotajiem ievadprojektiem nosūta Padomei visaptverošu novērtējuma ziņojumu, kurā vajadzības gadījumā iekļauj priekšlikumus par Kopienas zvejas kuģu atrašanās vietas nepārtrauktu novērošanu.
12. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1994. gada 22. aprīlī

Labels: 12
7
18
6